Flere familier er uden hjem, efter at en brand i nat raserede et boligkompleks midt i Løgstør. Flere af dem har overnattet i den lokale idrætshal, men der går ikke længe, før de igen har deres egen lejlighed. Det lover Bodil Svenningsen, som er formand for Løgstør Boligforening. - Vi har fundet 16 lejligheder, vi kan få installeret folk i. Vi skal nok få alle genhuset. Det bliver forhåbentlig senest i morgen, siger hun. Branden kostede to mennesker livet, og otte personer blev efterfølgende kørt til hospitalet, så de kunne blive undersøgt for røgforgiftning. Branden er gået hårdt ud over den øverste etage af den ene halvdel af bygningen. Men selvom lejlighederne i stuen og første sal tilsyneladende gik fri af flammerne, kan beboerne forvente at finde røg- og vand-skader, når de igen får lov at komme ind. Beboerne i den anden halvdel af ejendommen fik til middag lov til at vende hjem til deres lejligheder.

Referat:
Boligforening har fundet lejligheder til de beboere fra den brændte ejendom i Løgstør, som ikke kan vende hjem.